b'\n_START_ARTICLE_\nJo\xc5\xbee Zakov\xc5\xa1ek\n_START_SECTION_\n\xc5\xbdivljenje in delo\n_START_PARAGRAPH_\nPo maturi na ljubljanskem u\xc4\x8ditelji\xc5\xa1\xc4\x8du (1929) je pou\xc4\x8deval na osnovnih \xc5\xa1olah v razli\xc4\x8dnih krajih, ko je bil 1937 preme\xc5\xa1\xc4\x8den v Ljubljano na gluhonemnico. Izpit za pouk gluhih je opravil 1939 v Beogradu. Zaradi delovanja pri OF so ga Italijani odpeljali v tabori\xc5\xa1\xc4\x8de Gonars. Po vrnitvi je bil od konca 1943 \xc4\x8dlan KPS, ponovno aretiran in poslan v koncentracijsko tabori\xc5\xa1\xc4\x8de Dachau, kjer je ostal do osvoboditve. Od 1945 je delal na ministrstvu za socialno varstvo oziroma za socialno skrbstvo, postal 1951 ravnatelj Zavoda za gluho mladino in leta 1962 upokojen, vendar je bil do leta 1963 \xc5\xa1e ravnatelj U\xc4\x8dnih delavnic Zavoda. Do 1964 je tudi predaval zgodovino razvoja surdopedagogike na oddelku za defektologijo Vi\xc5\xa1je pedago\xc5\xa1ke \xc5\xa1ole, ki so ga na njegovo pobudo ponovno odprli. Velike zasluge ima za izgradnjo novega Zavoda za usposabljanje slu\xc5\xa1no in govorno prizadetih na Vojkovi ulici v Ljubljani.'